Kokolores
Als Musiker von Weltenrang
- Details
- Erstellt: Mittwoch, 07. Oktober 2020 10:00
- Geschrieben von Helmut Eckert
Musikalische Gedange
Als Musiker von Weltenrang,
kam ich nit uff die Welt.
Ich kenn de Winkler Glocke Klang,
aach Elvis mir gonz gut gefällt.
Instrumente spiel ich viele,
Radio, TV und Smartephun.
Aach im Konzert hänn ich Gefühle,
vor dem Ofong flänn ich schunn.
Beethoven ist mon Komponist,
denk ich an dem sei Freide -Ode.
Heit hört die Welt, oft große Mist,
de Rapper Song, ist eebe Mode.
De Mozart hot der Tod ereilt,
er starb, do hilft koo Klage.
Do er allweil nit bei uns weilt,
braach er die Kunst aach nit erdrache.
Der Haydn schuf Klaviersonate,
voll subber schääner Harmonie.
Was die Brieder mache tate,
ei gabe die sich domols Mieh.
Aach Wagner mäscht ich do erwähne,
mit seinem Ring de Nibelunge.
Mir komme jedes Mol die Träne,
wonn ich die Liedscher mitgesunge.
Adolphe Adam schrieb einst nieder,
für seine Oper unser Lied.
Jedes Johr, mer singt es wieder,
do wachste uff und wärrst nit mied.
Mit uns, die gonze Welt ihn singt,
steischt Ohner in die Bitt e neu,
de Narrhallamarsch erklingt,
die Hymne hier vum Rhoi.
Als is des Singe mer vergonge,
bei all dem was mer griet zu hörn.
Hot dem vun Frieher nochgehonge,
deweil dut jetzt jed Nochricht störn.
Was war die Welt als Frieher schä,
al mer einst jung und knackisch.
Duste heit mol in de Spieschel seh,
duste des heit niemols nackisch.
Des is so wie mit alde Lieder,
was eebe alt, war frieher nei.
Die alde Zeit steckt in de Glieder,
es dus verguckst, is es vorbei.
Jeden Daach muss mer genieße,
am Beste mit em Schobbe Woi.
Des Leebe hot schun zu viel Mieße,
un konnn ach heit so schä jo soi .